U Knjižnici smo u povodu Međunarodnog dana materinjeg jezika i 100. godišnjice rođenja Ranka Marinkovića, proveli kviz s pitanjima iz autorova životopisa i novela „Anđeo“ i „Zagrljaj“.

Učenici četvrtih razreda pozvani su da pročitaju Marinkovićev životopis i da se, uz ostale naslove iz obvezne lektire, posebno osvrnu na novele „Anđeo“ i „Zagrljaj“ koje se nalaze na popisu djela za Državnu maturu. Kviz je održan u školskoj čitaonici, gdje su učenici odgovarali na niz složenih pitanja iz zadanih područja. Pobjednicama kviza (**Lari Košak**, - 2. mjesto i **Petri Pajtak** – 3. mjesto) uručene su vrijedne nagrade, a pobjednica **Samanta Kretić** za prvo mjesto dobila je i dvije ulaznice za predstavu „Ruke po Ranku“. Predstavu je premijerno izveo ansambl HNK iz Varaždina na Visu u sklopu održavanja državne manifestacije "Rankova riječ i riječ o Ranku". Na sudjelovanje u spomenutoj manifestaciji pozvana je ekipa od 10 učenika naše škole s mentorima, kao jedna od 4 ekipe iz cijele Hrvatske.

Kako bi učenici na što lakši i zanimljiviji način svladali bogati Marinkovićev opus, iskoristili smo kviz kao jedan od oblika poticanja čitanja, ukazivanja na važnost čitanja za cjeloživotno obrazovanje, pobuđivanja strasti za čitanjem i propagiranja knjižnice kao mjesta ugodnog učenja.

Svi smo uživali, te od srca čestitamo i zahvaljujemo svima koji su na bilo koji način sudjelovali u realizaciji našeg kviza!